Alexander servus servorum Dei, dilectis filiis abbati Cisterciensi, ejusque coabbatibus et conventibus universis Cisterciensis ordinis, salutem et apostolicam benedictionem. Ex parte siquidem vestra fuit propositum coram nobis, quod nonnulli ecclesiarum praelati vestris libertatibus invidentes, cum eis non liceat, ex apostolicae sedis indulto, in vos excommunicationis, vel interdicti sententias promulgare, in tenentes, seu firmarios ad annuum redditum terrarum vestrarum extraneos, et eas proprio nomine excolentes, vel alias vobis communicantes sententias proferunt memoratas, non vim aut potestatem privilegiorum vestrorum attendentes, vos quodammodo excommunicant, dum vobis communicare non sinunt, et de hoc judicari videmini judicio Judaeorum, et illud evenit inconveniens quod majorem excommunicationem incurrant, quam alias fuerant incursuri. Quia vero nullae litterae firmitatem habent aliquam, quas tacito nomine Cisterciensis ordinis, contra tenorem apostolicorum privilegiorum constiterit impetrari, nobis humiliter supplicastis, ut provideri quieti vestrae super hoc paterna sollicitudine curaremus. Nos vero supplicationibus vestris inclinati, ne quis praelatorum hujusmodi sententias in fraudem privilegiorum Apostolicae Sedis de caetero promulgare praesumat, authoritate praesentium decernimus eas non tenere. Insuper vobis et ordini vestro concedimus quod firmarii, tenentes seu servientes in terris vestris situati a juridictione cujuscumque judicis ordinarii ecclesiae sint quieti; et liceat vobis de caetero in capitulo vestro, in adulteriis, et aliis fornicationibus, coram vobis, seu aliis commissariis vestris, eos corrigere, et etiam divina audire in capellis vestris, et ecclesiastica sacramenta recipere, ac eisdem firmariis, tenentibus, seu servientibus in capellis vestris, ecclesiastica sacramenta ministrare, tam extra quam infra monasteriorum vestrorum septa situatis; et nihilominus cum dicti tenentes, firmarii, servientes obierint, liceat vobis testamenta sua in capitulo vestro coram vobis, vel commissariis vestris approbare, ac etiam pueros corumdem in capellis vestris baptizare sane. Si quis archiepiscopus, episcopus, decanus, aut aliquis eorum officialis propter hoc in vos, vel in monasteria, ecclesias seu capellas vestras, tenentes, firmarios, aut servientes vestros in terris vestris situatos, vel, in sacerdotes vestros, nomine vestro in ecclesiis seu capellis vestris ministrantes, aut ecclesiarum ministros, aliquam sententiam protulerint, illam omnino non valere censemus. Nulli ergo omnino hominum liceat hanc paginam nostrae concessionis infringere, vel ei ausu temerario contraire. Si quis autem hoc attemptare praesumpserit, indignationem omnipotentis Dei, et beatorum Petri et Pauli apostolorum ejus, se noverit incursurum. Datum Viterbii, idibus novembris, pontificatus nostri anno tertio.